text: Markant færre kampvalg
  05 oktober 2012 kl. 15.04
  Antallet af sogne, hvor der skal være kampvalg til menighedsrådene, er næsten halveret. I år skal der kun være valg i 85 af 1789 sogne, viser en foreløbig opgørelse fra kirkeministeriet.
  TV SYD besøger Gauerslund sogn syd for Vejle. Her er opstillet tre lister til valget tirsdag den 13. november.
  Men i langt de fleste tilfælde er der kun opstillet en enkelt liste - og valget afgjort ved såkaldt aftale-valg.
  
  Halveret
  I Haderslev Stift skal der være valg i ni sogne ud af 153. Det er kun en mindre tilbagegang i forhold til 2008, hvor der var kampvalg i 15 ud af dengang 163 sogne. 
  I Ribe Stift er antallet af kampvalg præcis halveret. Nemlig fra 20 i 2008 til 10 i år. Og for fire år siden var der endda 190 sogne mod kun 185 i dag.
  
  Central rolle
  Ligestillings- og kirkeminister Manu Sareen mener ikke, at det er afgørende hvordan menighedsrådene vælges:
  - Menighedsrådene har en meget central rolle i folkekirken. De har ansvaret for både de kirkelige og de administrative anliggender i sognene. Derfor er det vigtigt, at der bliver valgt nogle engagerede mennesker til rådene. Valget kan efter reglerne gennemføres som afstemningsvalg, hvor der er flere lister, eller som et aftalevalg, hvor der kun er en enkelt liste. Man kan ikke sige, at den ene valgform er mere rigtig end den anden. Vi er ofte tilbøjelige til kun at betragte et afstemningsvalg mellem flere lister som et rigtigt valg. Men et aftalevalg, hvor man på et opstillingsmøde er blevet enige om en enkelt liste, kan sagtens være resultat af, at man har haft en god debat om kirken og på den måde også har valgt et menighedsråd på demokratisk vis.
  
  Her skal der være kampvalg:
  Haderslev Stift: Afstemning til 9 af 153 menighedsråd - 2008: Afstemning til 13 af 163 råd.
  Gauerslund Sogn, 3 lister.
  Sønder Bjert Sogn, 2 lister
  Hedensted Sogn, 2 lister
  Haderslev Vor Frue Domsogn, 3 lister
  Hoptrup Sogn, 2 lister
  Oksbøl Sogn, 2 lister
  Aabenraa Sogn, 3 lister
  Gråsten Sogn, 2 lister
  Tinglev Sogn, 2 lister
  Ribe Stift: Afstemning til 10 af 185 menighedsråd - 2008:Afstemning til 20 af 190 råd
  Brejning Sogn, 3 lister
  Ølgod Sogn, 2 lister
  Varde Sogn, 4 lister
  Ribe Domsogn, 3 lister
  Sankt Katharine Sogn, 4 lister
  Nordby Sogn, 2 lister
  Andst Sogn, 2 lister
  Grindsted Sogn, 3 lister
  Grene Sogn, 3 lister
  Sædden Sogn, 2 lister
  Fra Viborg Stift skal nævnes, at der skal være kampvalg i Gludsted Sogn - med 2 lister.
  